આ પ્રસંગે પ. પૂ. સ્વામી શ્રી વિદિતાત્માનંદજીએ પોતાના આશીર્વચનોમાં હિન્દુ ધર્મે ઈશ્ર્વર અને સુખની અનુભૂતિ વિશે વાત કરી હતી. પૂ. સ્વામીએ જણાવ્યું હતું કે, મનુષ્ય દુ:ખ રહિત નિર્ભય સુખ ઇચ્છે છે અને સનાતન ધર્મના આચરણ થકી તે તેવું સુખ પામી શકે છે. આ જગતમાં જે કાંઈ પણ છે તે સર્વ ઈશ્ર્વરને આધીન છે. તે જ જીવનદર્શન છે. હિન્દુ ધર્મ એ સત્યનું દર્શન કરાવે છે કે, જગતમાં કોઈપણ અપવાદ વગર સર્વ તત્ત્વો ઈશ્ર્વરની અભિવ્યક્તિ છે અને ઈશ્ર્વર એટલે જે સારું છે, જે કલ્યાણકારી છે તે જગતમાં જે કાંઈપણ છે તે તમામના મૂળમાં આ ઈશ્ર્વર (સારાઈ) રહેલી છે. તેઓએ જણાવ્યું હતું કે સત્ય કોઈ ને કોઈ રીતે આપણી સમક્ષ આવતું જ રહે છે. તેને જાણવા માટે જરુર છે ચેતનાનાં દ્વાર ખોલવાની. ઈશ્ર્વર ૮૪ લાખ યોનિમાં પ્રગટ થયો છે અને તે સત્યમ્ શિવમ્ સુંદરમ્ છે અને તેનો આનંદ, ત્યાગભાવના એટલે કે (રાગ, દ્વેષ અને ક્રોધ)ના ત્યાગ થકી જ શક્ય છે. હિન્દુ શાસ્ત્રો પાસે જગતની તમામ સમસ્યાઓનો ઉકેલ છે. તે આપણને દૈનિક જીવન જીવતાં જીવતાં જ પરમયોગી બનવાનું શીખવે છે. તમામ લોકોને સમાન ગણી, વિષમતામાં પણ સમાનતાનો ભાવ જગાડનાર મનુષ્ય મહાયોગી બની શકે છે. જેવું વર્તન તમારી સાથે ઇચ્છો છો, એવું જ વર્તન અન્ય સાથે કરશો તો તમારા દૈનિક જીવનમાં ઈશ્ર્વર આપોઆપ પ્રવેશી જશે. મન, વચન અને કાયાથી અહિંસક બની અહિંસા પરમો ધર્મના મૂલ્યનું જગત પાલન કરે તો જગતના તમામ પ્રશ્ર્નો આપોઆપ ઉકેલાઈ જાય.